Goue Draad Kwilters: November 2012
Ek het ongelukkig 2 maande van ons groepie byeenkomste misgeloop, maar het dit darem net so voor die einde van die jaar terug gemaak. Ons groep was weereens nie voltallig nie, maar die van ons wat wel daar was, was almal druk besig met ons eie projekte.
Kokkewiet spog met haar Elvis paneel al die pad van London af en ons sien daarna uit om haar voltooide muurbehangsel van die legende te sien. Verder het sy nog 'n reuse taak aangepak om dasse los te trek vir 'n nuwe kwiltprojek. Sy is nou nie iemand wat sukkel met een projek op 'n slag nie!
Breggie maak nog pligsgetrou haar hoender blokke en ek het vergeet om te vra of sy op datum is.
Bettie is so op die hond se stert met haar "free motion" kwiltblokke en begin al randstroke aanstik.
Ria is besig met 'n heerlike hand appliek kwilt wat sy van die internet afgetrek het.
Petro se kleinseun het al sy opwagting gemaak en dus sal ouma nou haar stert moet roer anders is hy een van die dae te groot vir hierdie kwilt. Die einde is darem al in sig.
Nog 'n projek vir 'n kleinkind is die kleurvolle kwilt van Linda.
Anida se Bargello gaan 'n absolute treffer wees as sy hiermee klaar is.
Marie se kersboom is jou werklikwaar klaar, maar toe besluit sy in haar alwysheid dat die bak te klein is en nou sit sy nogsteeds en koekarretjies maak om die pot groter te kry. Party mense hou van baie werk!
Ek het 'n laslappie hond vir kleindogter Lleia begin en darem die outjie klaar gestik onder erge druk van groepleidster Marie..... dit het kompleet soos 'n PFAFF 'sew-away' gevoel behalwe dat ek die enigste in die martelkamp was!
Vir die groeplede wat nie daar was nie, ons kom weer op 1 Desember bymekaar en elkeen bring 'n bordjie eetgoed, jou eie drankie en 'n toegedraaide geskenkie ter waarde van R50,00 (dit hoef nie kwilt verband te wees nie, maar dit bly jou keuse) saam. Petro was so verspot om te noem dat 'n handgemaakte geskenkie meer waardeer sal word - weereens jou keuse.
Ek wil ook voorstel dat ons almal al ons gelde op datum voor of op die dag vir Marie gee sodat sy die jaar se finansies kan afsluit.